OB sê ook Gigaba het geliegMalusi Gigaba, minister van binnelandse sake. Foto: GCIS Die openbare beskermer (OB) het bevind Malusi Gigaba, minister van binnelandse sake, het die Grondwet en die kabinet se etiese kode oortree. Adv. Busisiwe Mkhwebane het bevind die minister het verlede jaar onder eed vir die hof gelieg. Mkhwebane het Woensdagmiddag haar verslag tydens ŉ mediakonferensie in Pretoria bekend gemaak. John Steenhuisen, DA-hoofsweep, het vroeër vanjaar ŉ klag teen Gigaba by die OB ingedien ná ŉ hofuitspraak teen hom. Regter Neil Tuchten het op 17 Desember in die hooggeregshof in Pretoria beslis dat Gigaba gelieg het in die saak rakende die Oppenheimer-familie se Fireblade Aviation. Die saak hou verband met Gigaba se besluit om die goedkeuring vir Fireblade Aviation om ŉ private doeane- en immigrasiediens by die OR Tambo Internasionale Lughawe in Johannesburg te bedryf, om te keer. Busisiwe Mkhwebane, openbare beskermer (Foto: ANA) Luidens die hofuitspraak het Gigaba op 28 Januarie 2016 in ŉ vergadering met die sakeman Nicky Oppenheimer en andere toestemming gegee dat die fasiliteit bedryf word vir ŉ proeftydperk van drie jaar, en die versekering gegee dat hy reeds die tersaaklike dokumente onderteken het. Enkele dae later, op 5 Februarie 2016, het Gigaba egter van plan verander en ŉ e-pos aan die adjunk-direkteur-generaal van binnelandse sake gestuur waarvolgens hy die toestemming vir die bedryf van die fasiliteit kanselleer. Daarna het Gigaba, luidens die hofuitspraak, in ŉ beëdigde verklaring ontken dat hy ooit gesê het hy het die toestemming gegee. In sy reaksie het Gigaba aangevoer die Oppenheimers probeer hom boelie om ŉ spesiale aankomsterminaal vir ryk mense by OR Tambo daar te stel. Mkhwebane beveel in haar verslag aan dat pres. Cyril Ramaphosa stappe moet doen teen Gigaba. Mkhwebane het Ramaphosa 14 dae gegee om op te tree en hy moet binne 20 dae aan haar terugvoering gee oor die stappe teen Gigaba. Sy het ook voorgestel dat die parlement tugstappe teen Gigaba moet doen.